om ændring af forordning (EU) 2017/825 for at øge finansieringsrammen for støtteprogrammet for strukturreformer og tilpasse dens overordnede målsætning

BEGRUNDELSE

1.BAGGRUND FOR FORSLAGET

•Forslagets begrundelse og formål

Støtteprogrammet for strukturreformer for perioden 2017 til 2020 har kørt siden 20. maj 2017 med et budget på 142,8 mio. EUR. Det blev oprettet med det formål at forbedre medlemsstaternes evne til at udforme og gennemføre vækstfremmende administrative reformer og strukturreformer, bl.a. gennem hjælp til at udnytte EU-fondene effektivt og virkningsfuldt. Støtte under programmet stilles til rådighed af Kommissionen efter anmodning fra en medlemsstat og kan dække en bred vifte af politikområder.

Siden ikrafttrædelsen af forordningen om støtteprogrammet for strukturreformer har medlemsstaterne gjort flittig brug af programmet og fremsat anmodninger om støtte, der langt overgår det beløb, der er tilgængeligt for dets årlige forløb. Det bevidnes af data for 2017-forløbet, hvor der trods den sene vedtagelse af forordningen blev indgivet anmodninger om støtte fra 16 medlemsstater til et beløb på skønsmæssigt over 80 mio. EUR i alt sammenlignet med en årlig bevilling på 22,5 mio. EUR i 2017. Dette krævede en håndfast prioritering fra Kommissionens side, som resulterede i, at adskillige anmodninger ikke blev udvalgt til finansiering. Situationen er endnu mere akut for 2018-forløbet, som netop er blevet lanceret (fristen for indgivelse af anmodninger var den 31. oktober 2017). Der blev indgivet 444 anmodninger fra 24 medlemsstater, og den samlede anslåede udgift til sådanne anmodninger beløber sig til omkring 152 mio. EUR i forhold bevillingen i 2018 på 30,5 mio. EUR. Dette viser med al tydelighed, at støttebehovet på jorden og medlemsstaternes interesse for at opnå støtte langt overgår de finansielle midler, der i dag er adgang til under programmet.

De hidtidige erfaringer har vist, at mange medlemsstater har anmodet om støtte under programmet, og at støtteanmodningerne fordeler sig over alle de politikområder, som programmet dækker, f.eks. styring og offentlig administration, skatteforvaltning og offentlig finansforvaltning, vækst og erhvervsklima, arbejdsmarkedsforhold, uddannelse, sundhedsydelser og sociale ydelser samt finanssektoren og adgang til finansiering.

Som Jean-Claude Juncker fortalte i sin tale (og medfølgende hensigtserklæring) til Europa-Parlamentet om Unionens tilstand den 13. september 2017, er euroen tænkt som en fælles valuta for hele Unionen, og derfor er alle medlemsstater på nær to i sidste ende forpligtet og berettiget til at deltage i området. Der er således et klart behov for at tænke fremad og støtte medlemsstaterne uden for euroområdet i deres forberedelser på at indføre euroen, når de ønsker det. For at blive medlem af euroområdet skal medlemsstaterne opfylde "Maastrichtkriterierne" eller "konvergenskriterierne", som viser, at de har opnået en høj grad af vedvarende konvergens.

Den økonomiske og finansielle krise har vist, at foruden nominel konvergens er reel konvergens og robuste økonomier baseret på solide økonomiske strukturer, der sætter medlemsstaterne i stand til på effektiv vis at absorbere shock og hurtigt komme på fode igen, altafgørende for en vellykket deltagelse i euroområdet. Det kræver især, at medlemsstaterne har kapacitet til at forvalte deres budgetter i overensstemmelse med principperne om sund forvaltning af de offentlige finanser og er institutionelt parate til at deltage i bankunionen. Derudover er velfungerende arbejds- og produktmarkeder, der kan absorbere udefrakommende shock, en høj grad af integration med hensyn til handel med varer og tjenesteydelser og en velfungerende offentlig forvaltning af særdeles stor betydning for en vellykket integration i euroområdet.

På baggrund af i) det højere finansieringsbehov med henblik på at yde støtte til gennemførelsen af strukturreformer og ii) behovet for at støtte medlemsstater, der agter at indføre euroen, med at fremskynde processen i retning af reel konvergens og udvikle mere robuste økonomiske og samfundsmæssige strukturer for at sikre en gnidningsløs deltagelse i Den Økonomiske og Monetære Union er Kommissionen indstillet på som et første skridt at øge budgettet for støtteprogrammet for strukturreformer med 80 mio. EUR for perioden 2019-2020. Dette bør opnås ved at anvende fleksibilitetsinstrumentet under artikel 11 i den aktuelle flerårige finansielle ramme. Det vil bringe den samlede finansieringsramme for støtteprogrammet for strukturreformer op på 222,8 mio. EUR. Forøgelsen vil ikke alene gøre det muligt at imødekomme anmodninger om støtte fra medlemsstater uden for euroområdet, der ønsker at indføre euroen og har behov for at reformere deres økonomier, men vil også give mulighed for øget antallet af og omkostningerne til anmodninger om støtte til gennemførelse af administrative reformer og strukturreformer, der skal tilgodeses.

Dette ekstra budget vil blive suppleret med en opfordring til medlemsstaterne om at gøre brug af muligheden for, jf. artikel 11 i forordningen om støtteprogrammet for strukturreformer, at overføre en del af deres midler fra den del af de europæiske struktur- og investeringsfonde, der benyttes til teknisk bistand, til støtteprogrammet for strukturreformer med det formål at yde støtte til gennemførelsen af reformer, herunder reformer knyttet til indførelse af euroen. Vurderet ud fra de aktuelle skøn over støttebehovet vil dette supplement øge det samlede budget, der står til rådighed for støtte, til 300 mio. EUR og dermed fordoble støttekapaciteten senest i 2020.

Støtten vil tilbyde skræddersyet bistand til gennemførelsen af alle politikker, der hjælper medlemsstaterne med at opnå en høj grad af vedvarende konvergens. Støtten vil navnlig gå til områderne erhvervsklima, finanssektor, arbejds- og produktmarkeder, offentlig administration og offentlig finansforvaltning. De vigtigste af de reformer, der er nødvendige for at skabe vedvarende reel konvergens, vil blive fremhævet i forbindelse med det europæiske semester.

Som led i et dedikeret arbejdsforløb vil de medlemsstater, der ønsker at gøre fremskridt i retning af at deltage i euroområdet, i dialog med Kommissionen formulere et begrænset antal reformtilsagn, der er af særlig stor betydning for en vellykket deltagelse i euroområdet. Disse reformtilsagn vil også indgå i de nationale reformprogrammer fra de berørte medlemsstater. Kommissionen vil gennem Strukturreformtjenesten aftale en ny samarbejds- og støtteplan med de berørte medlemsstater, som vil fokusere på tilrådighedsstillelse af teknisk støtte til efterlevelse af reformtilsagnene knyttet til indførelsen af euroen. Dette arrangement vil være helt frivilligt og vil blive tilbudt uden nogen form for medfinansiering fra de støttemodtagende medlemsstaters side.

•Sammenhæng med de gældende regler på samme område

Støtteprogrammet for strukturreformer er et innovativt EU-program, hvorigennem Kommissionen yder støtte til medlemsstater, på deres anmodning, til udformning og gennemførelse af administrative reformer og strukturreformer. Støtteprogrammet for strukturreformer fokuserer på at stille skræddersyet bistand og ekspertise til rådighed på stedet til gavn for de nationale myndigheder i de anmodende medlemsstater i hele reformprocessen eller i nærmere definerede stadier eller forskellige faser af denne proces. Dette er baseret på landets mest presserende behov som aftalt mellem Kommissionen og den pågældende medlemsstat i en samarbejds- og støtteplan.

Støtteprogrammet for strukturreformer udgør et supplement til de eksisterende ressourcer til kapacitetsopbygning og teknisk bistand, som der er adgang til under andre af Unionens finansieringsprogrammer under den flerårige finansielle ramme, og den tekniske bistand og andre aktioner, der finansieres af EU-fondene. Dette sikres i både programmerings- og gennemførelsesfasen. Med henblik herpå har Kommissionen oprettet en mekanisme for koordinering af teknisk støtte, hvori deltager de berørte tjenestegrene for derved at sikre, at der er sammenhæng mellem den støtte, der ydes som led i EU-programmer og EU-fonde, og at der undgås overlapninger med foranstaltninger under støtteprogrammet for strukturreformer.